Punakaartilaisten teloitusta esittävän kolikon lisäksi toisestakin juhlarahasarjan osasta on noussut kohu.

Itsenäisyyden vuosikymmenet -juhlarahasarjan vuosia 2000-2017 kuvaavan kolikon kuva perustuu yhteen kuollutta pakolaispoikaa esittävistä lehtikuvista.

Välimereen hukkuneen 3-vuotiaan Aylan Kurdin kuvista tuli ilmestyessään pakolaiskriisin symboleita, joskin moni piti niiden julkaisemista sopimattomana kuolleen yksityisyydensuojan loukkauksena.

Nyt yksi kuvista on painettu Suomen Rahapajan juhlarahaan otsikon " Globaali oikeudenmukaisuus " alle.

Aylan Kurdin kuvan käyttämisen Suomen juhlarahassa nosti esille Kansan Uutisten blogisti Jami Järvinen, ja siitä uutisoi ensin Kauppalehti.

- Satavuotias teloituskuva on tyylitön, mutta tämä... tämä on kaikilla tavoilla niin irvokasta, etten pysty sanomaan, Järvinen kirjoittaa Facebookissa.

Toisella puolella Keskustakirjasto

Valtiovarainministeriön asetuksessa vuosien 2000-2017 juhlarahaa kuvaillaan näin:

- Keskellä vasemmalla on ihmishahmo. Ihmishahmon taustalla ja etualalla on epäsuoria poikittaisia viivamuotoja sekä pienipiirteisiä muotoja. Kehällä oikealla on erimittaisista poikkiviivoista koostuva muoto, joka muodostaa puolikaaren. Vuosiluku 2000 on puolikaaren muotoisen viivamuodon päässä alhaalla. Vuosiluvun 2000 alla on viiva. Vuosiluku 2017 on puolikaaren muotoisen viivamuodon päässä ylhäällä. Vuosiluvun 2017 päällä on viiva. Teksti GLOBAALI OIKEUDENMUKAISUUS on keskiosassa ylhäällä. Teksti Suomi - Finland on tekstin GLOBAALI OIKEUDENMUKAISUUS alapuolella vasemmalla. Taiteilijan nimikirjain S on rahan kehällä vasemmalla.

Kolikon toiselle puolelle on kuvailtu Helsingin tuleva uusi Keskustakirjasto.

- Rahan kehällä vasemmalla ja keskellä on piirros rakennuksesta. Kehällä oikealla on puolikaaren muodossa vapaasti muotoiltuna teksti HELSINKI 2018 KESKUSTAKIRJASTO. Vuosiluku 2019 on rahan kehällä alhaalla. Suomen Rahapaja Oy:n tunnus on vuosiluvun edessä. Arvomerkintä 5 EURO on rahan keskiosan yläreunassa oikealla, asetuksessa kuvaillaan.

Juhlarahat suunnitellut muotoilija Ilkka Suppanen kertoi aiemmin Iltalehdelle pyrkineensä kuvaamaan jokaisessa rahassa toisella puolella ajanjakson keskeisen haasteen ja toisella puolella saavutuksen. Hänen mukaansa kuvia ei tule tarkastella erillisinä, vaan ne muodostavat teoksen yhdessä.

Valtiovarainministeri Petteri Orpo on ilmoittanut, että prosessi juhlarahasarjan hyväksymisen kumoamiseksi on käynnistetty.